Omnibus presentes litteras inspecturis, officialis curie archidiaconi Senon,, salutem in Domino. Notum facimus nos litteras inferius annotatas, non cancellatas, non abolitas, nec in aliqua parte sui viciatas, vidisse et diligenter inspexisse, formam que sequitur continentes: Johannes, miseratione divina tituli sancte Ecclesie presbyter cardinalis, apostolice sedis legatus, discretis viris collectoribus decime subsidio negocii Aragonie Valencieque regnorum ab apostolica sede concesse in Senon. et Belvacensi civitatibus et diocesibus auctoritate nostra deputatis, salutem in Domino. Habentes de beneplacito serenissimi principis domini Philippi, regis Francorum illustris, discretum virum Guillelmum de Sancto-Amando cantorem Sancti-Juliani-de-Saltu et canonicum Beate-Marie Claromontensis ecclesiarum Senon. et Belvac. diocesium ejusdem regis clericum, a prestatione decime que pro subsidio negotii Aragonie Valencieque regnorum ex apostolica concessione ad presens exigitur de redditibus et proventibus ecclesiasticis quos in Senon. et Belvac. civitatibus et diocesibus obtinet, pro toto quadriennio quo dicta decima colligitur, excusatum, discretioni vestre qua fungimur auctoritate mandamus quatinus ab eodem Guillelmo, vel procuratoribus ejus, ratione ipsius decime per totum idem quadriennium nihil penitus exigetis, nec eos occasione hujusmodi quomodolibet molestis quin pocius restituatis eisdem si quid ab ipsis pro dicta decima recepistis. Datum, in Castris juxta Elvam, IIII kal. junii, anno Domini Mº CCº octuagesimo-quinto. Quod, autem, in dictis litteris vidimus contineri, verbo ad verbum transcribi fecimus et sigillo curie nostre sigillari, salvo jure cujuslibet. Datum, die lune ante Nativitatem Beate-Marie Virginis, anno Domini Mº CCº octogesimo-quinto.